Kaupunginvaltuutettu Abdirahim ”Husu” Hussein (sd) on tuomittu 2000-luvulla kolmesta petoksesta.

Kaupunginvaltuutettu Abdirahim ”Husu” Hussein (sd). Petteri Paalasmaa

Helsinkiläinen Hussein on ollut viimeisen puolentoista viikon aikana suomalaisten kahvipöytien keskustelunaihe numero 1.

Keskustelu lähti liikkeelle 3. marraskuuta, kun Hussein kertoi jättäneensä rasistisen asiakkaan taksinsa kyydistä Helsingissä.

Asiaa selviteltiin viikko ja maanantaina 11. marraskuuta oltiin jo siinä pisteessä, että Hussein myönsi julkisesti valehdelleensa.

– Uhkasin rasistista asiakasta pois jättämisellä, mutta en jättänyt. Olisi pitänyt jättää, Hussein sanoi asiasta ensimmäisenä kertoneelle Helsingin Sanomille.

Kun poliitikko jää kiinni valehtelusta, herää väistämättä kysymys, onko hän valehdellut jostain muusta – tai onko hänen entisessä tai nykyisessä elämässään jotain sellaista, mikä äänestäjien olisi hyvä tietää.

Tällaisia asioita ovat esimerkiksi aiemmat kertomukset ja mahdolliset rikostuomiot.

Iltalehden selvityksen perusteella Hussein on tuomittu kolmesta petosrikoksesta.

Huijasi Kelaa ja sosiaalitoimea

Varsinais-Suomen käräjäoikeuden tuomiot ovat vuosilta 2001, 2002 ja 2006. Ne ovat kaikki sakkorangaistuksia.

Vuonna 2001 annetun tuomion mukaan Hussein hankki itselleen oikeudetonta taloudellista hyötyä ilmoittamalla Kelalle 15 kertaa olevansa työtön, vaikka hän teki tuolloin töitä. Hussein erehdytti Kelaa maksamaan itselleen perusteettomasti työmarkkinatukea 12 433,53 markkaa.

Käräjäoikeus tuomitsi Husseinin 50 päiväsakkoon vuosina 1999–2000 tapahtuneesta petoksesta.

Vuonna 2002 annetun tuomion mukaan Hussein hankki itselleen oikeudetonta taloudellista hyötyä 20 483,02 markkaa (3 445 euroa) jättämällä ilmoittamatta toimeentulotukea maksavalle Turun kaupungin sosiaalilautakunnalle työssäolostaan.

Käräjäoikeus tuomitsi Husseinin 50 päiväsakkoon vuosina 1998–2000 tapahtuneesta petoksesta.

Vuonna 2006 annetun tuomion mukaan Hussein hankki itselleen oikeudetonta taloudellista hyötyä erehdyttämällä Turun kaupungin sosiaalikeskusta maksamaan perusteetonta toimeentulotukea yhteensä 4 129 euroa vuonna 2001.

– Käräjäoikeus katsoo, että (Husseinin) on täytynyt olla tietoinen siitä, että näinkin huomattavat osa-aikatyön palkat, jotka syytteessä tarkoitetulta ajalta ovat olleet yhteensä 58 671 markkaa, vaikuttavat toimeentulotuen saantiin, ja ne olisi tullut ilmoittaa sosiaalikeskukseen.

Käräjäoikeus tuomitsi Husseinin petoksesta 70 päiväsakkoon.

Tilastokeskuksen mukaan 58 671 markkaa on nykyrahassa noin 12 500 euroa.

Hussein ei halunnut kommentoida tuomioitaan Iltalehdelle keskiviikkona.